Μειώνεται ο αριθμός των μεταναστών και προσφύγων που διαμένουν στα κέντρα υποδοχής και ταυτοποίησης των νησιών, σύμφωνα με τα στοιχεία που έδωσε στη δημοσιότητα το υπουργείο Μετανάστευσης και Ασύλου. Συγκεκριμένα, καταγράφηκε μείωση των διαμενόντων κατά 5,3% τον Μάρτιο σε σχέση με τον Δεκέμβριο του 2019. Αναλυτικά στις 31 Μαρτίου 2020 οι διαμένοντες στα ΚΥΤ των νησιών ανέρχονταν σε 36.387, έναντι 38.423 στις 31 Δεκεμβρίου 2019. Οι μεταφορές από τα νησιά στην ενδοχώρα το πρώτο τρίμηνο του 2020 ανήλθαν σε 10.687.

Την ίδια ώρα, σύμφωνα με την ίδια πηγή, αυξημένες κατά 31% είναι οι αποφάσεις ασύλου τον Μάρτιο 2020 σε σχέση με τον Φεβρουάριο. Συγκεκριμένα, εκδόθηκαν 6.904 αποφάσεις τον Μάρτιο, ενώ τον Φεβρουάριο 5.273. Ο αριθμός των αποφάσεων το πρώτο τρίμηνο του 2020 ανέρχεται σε 15.960, αριθμός αυξημένος κατά 16,7% σε σχέση με το τελευταίο τρίμηνο του 2019. Καθώς τον Μάρτιο 2020 δεν έγιναν δεκτά νέα αιτήματα παροχής ασύλου, τα εκκρεμή αιτήματα μειώθηκαν κατά 4,7% σε σχέση με τον Φεβρουάριο. Σήμερα εκκρεμούν 120.165 αποφάσεις. Όπως έχει σημειώσει εξάλλου ο υπουργός Μετανάστευσης και Ασύλου, Νότης Μηταράκης στόχος είναι μέσα στον Απρίλιο να εξεταστούν 10.000 αιτήσεις.

Μείωση υπήρξε και στον αριθμό των εκκρεμών αποφάσεων δεύτερου βαθμού της Αρχής Προσφυγών. Συγκεκριμένα, το πρώτο τρίμηνο 2020 υποβλήθηκαν συνολικά 2.775 προσφυγές, ενώ οι συνολικές εκκρεμότητες από 14.610 που ήταν στις 31 Δεκεμβρίου 2019, ανήλθαν στις 10.459 στις 31 Μαρτίου 2020 (μείωση 28%).

Επίσης, τον Μάρτιο σημειώνεται μείωση των ροών κατά 16% σε σχέση με τον προηγούμενο μήνα και κατά 21% σε σχέση με τον Μάρτιο 2019.

Τέλος, την πρώτη εβδομάδα του Μαρτίου πραγματοποιήθηκαν 25 επιστροφές, ενώ όπως αναφέρεται στο σχετικό ενημερωτικό σημείωμα «αμέσως μετά και ενώ είχε προγραμματιστεί αποστολή 60 ατόμων, με ευθύνη της Τουρκίας διακόπηκαν οι σχετικές διαδικασίες». Συνολικά το πρώτο τρίμηνο του 2020 πραγματοποιήθηκαν 139 επιστροφές προς την Τουρκία, έναντι 37 επιστροφών το πρώτο τρίμηνο του 2019 και 195 επιστροφών όλο το 2019, σύμφωνα με το ΑΠΕ-ΜΠΕ.